Document ID: /roh_data/filtered/fineweb-2-filterrobots_roh.jsonl.gz/32060

Suenter las grevas inundaziuns en il Niederbayern cun 5 morts valan 4 ulteriuras persunas anc sco sparidas. Tenor la polizia saja da quintar cun il mender.
Parts da Nordrhein-Westfalen èn medemamain inundadas. Pervi da plievgia intensiva han ins installà in stab da crisa. Il livel dal flum Issel è creschì per passa 2 meters, uschia ch'in rempar è periclità.
Era las prognosas per ils proxims dis n'èn betg bunas. Almain fin dumengia restia la zona da pressiun bassa e l'aria d'urizis en la Germania, uschia il servetsch da l'aura tudestg.
Inundaziun en pliras parts dal pajais
Il circul Rottal-Inn ha decretà l'alarm da catastrofa en intginas vischnancas. Radund 250 uffants èn bloccads en la scola a Triftern perquai che las vias n'eran betg pli passablas. Cun bartgas e helicopters èn carstgauns vegnids salvads ord lur chasas, 9'000 tegnairchasas èn senza electricitad.
A Simbach è l'aua plirs meters auta ed ha chaschunà gronds donns. Tenor emprimas stimaziuns munta il donn a plirs milliuns francs. Entaifer sis uras hai dà a Pfarrkirchen sper Triftern 32 liters plievgia per meter quadrat.
RR novitads 22:00